钦定古今图书集成/明伦汇编/氏族典/第160卷 > 韩果
## 钦定古今图书集成/明伦汇编/氏族典/第160卷 > 韩果

按《周书韩果传》：“果字阿六拔，代武川人也。少骁雄，善
骑射。贺拔岳西征，引为帐内，击万俟丑奴破之，以功
授宣武将军、子都督。从太祖讨平侯莫陈悦，迁都督，
赐爵邯郸县男。魏孝武入关，进封石县伯。大统初，进
爵为公，加通直散骑常侍。果性强记，兼有权略，所行
之处，山川形势，备能记忆，兼善伺敌虚实，揣知情状。”
太祖由是以果为虞候都督。每从征，太祖依其规画，
授征卤将军。又从复弘农，攻拔河南，破沙苑，战河桥，
并有功。授抚军将军、银青光禄大夫。迁朔州刺史，转
安州刺史，加帅都督。九年，从战邙山，军还，除河东郡
守。累迁大都督、车骑大将军、仪同三司、骠骑大将军、
开府仪同三司。出为宜州刺史。录前后功，进爵褒中
郡公。魏恭帝元年，授大将军，从贺兰祥讨吐谷浑。以
功别封一子县公。武成二年，除宁州刺史。保定三年，
拜少师，进位柱国。天和初，授华州刺史。为政宽简，吏
民称之。建德初，薨。子明嗣。大象末，位至上大将军、黎
州刺史。与尉迟迥同谋，被诛。